**Terry Gou** (kiin.: 郭台銘; pinyin: *Guō Táimíng*; Pe̍h-ōe-jī: *Koeh Tâi-bêng*, s. 18. lokakuuta 1950, Uusi-Taipei, Taiwan) on taiwanilainen liikemies, joka tunnetaan parhaiten Foxconnin perustajana. Hän on sittemmin pyrkinyt luomaan myös poliittista uraa Taiwanissa.

Tausta ja yksityiselämä
-----------------------

Gou syntyi Banqiaossa, nykyisen Uuden-Taipein alueella vuonna 1950. Hänen vanhempansa pakenivat Taiwaniin Kiinan sisällissodan päätyttyä vuotta ennen Goun syntymää.

Gou on opiskellut Taipein meriteknologian yliopistossa. Valmistuttuaan Gou suoritti kaksivuotisen asepalveluksensa Jinmenin saaristossa palvellen ilmavoimissa.

Gou on ollut naimisissa kahdesti. Ensimmäisestä avioliitostaan Serena Linin kanssa hän jäi leskeksi vuonna 2005, kun Lin kuoli rintasyöpään. Gou meni uusiin naimisiin vuonna 2008 Tseng Hsin-yingin kanssa. Lapsia Goulla on yhteensä viisi.

### Omaisuus

Vuonna 2023 *Forbes* arvioi Goun omaisuudeksi 6,6 miljardia Yhdysvaltain dollaria.

Ura liikemiehenä
----------------

### Foxconn

*Pääartikkeli: Foxconn*
Ollessaan 23-vuotias Gou pyysi äidiltään 7 500 dollarin lainan, jonka hän käytti Foxconnin perustamiseen. Aluksi yritys työllisti 10 työntekijää. Foxconn valmisti television osia, mutta vuonna 1980 alkoi valmistamaan joystickeja Atarille. Tämän jälkeen Foxconn kasvoi, ja Gou haki patentteja kaikille Foxconnin kehittämille tekniikoille. 1980-luvun alussa hän myös lähti 11 kuukaudeksi kiertämään Yhdysvaltoja ja vieraili ovelta-ovelle-myyjän tavoin lukuisissa teknologia-alan yrityksissä 32 osavaltiossa. Tämän johdosta Foxconn sai yhä enemmän asiakkaita.

1996 Foxconn alkoi valmistaa alustoja Compaqille. Tämän jälkeen myös HP, IBM ja Apple alkoivat valmistuttamaan alustansa Foxconnilla.

### Muu liiketoiminta

Vuonna 2019 Gou ehdotti, että Applen tulisi siirtää tehtaansa Kiinasta Taiwaniin. Asia nousi puheenaiheeksi, kun Apple ilmoitti aiemmin siirtävänsä osan tuotannostaan Kiinan ulkopuolelle.

Vuonna 2021 Gou osti osakkeita taiwanilaisesta EirGenix-nimisestä bioteknologian parissa työskenetelevästä yrityksestä. Gousta tuli kaupan myötä yrityksen suurin osakkeenomistaja.

Poliittinen ura
---------------

Gou ilmoitti huhtikuussa 2019 lähtevänsä ehdolle kuomintangin esivaaleissa tähdäten puolueen ehdokkaaksi vuoden 2020 presidentinvaaleissa. Gou kertoi, että merenjumalatar Mazu kehotti häntä unessa asettumaan ehdolle. Kuomintang ei kuitenkaan valinnut Gouta ehdokkaakseen, minkä johdosta hän erosi puolueesta.

Elokuussa 2023 Gou ilmoitti jälleen tavoittelevansa presidentin virkaa vuoden 2024 vaaleissa. Syyskuussa hän valitsi varapresidenttiehdokkaakseen näyttelijä Tammy Lain. Gou päätti lähteä ehdolle sitoutumattomana ehdokkaana, minkä vuoksi hänen tuli kerätä 289 667 kannattajakorttia äänioikeutetuilta taiwanilaisilta. Korttien keruun aikana kampanjaa syytettiin mm. allekirjoitusten ostamisesta. Gou toimitti kannattajakortit vaaliviranomaisille 1. marraskuuta 2023, ja ilmoitti keränneensä yli kolme kertaa enemmän kannattajakortteja kuin mitä vaadittiin.

### Poliittisia kantoja

Gou on kritisoinut demokraattista edistyspuoluetta ja syyttänyt sitä Taiwanin itsenäisyyden edistämisestä ja Kiinan vihaamisesta. Hän kannattaa vuoden 1992 konsensusta, jonka mukaan on olemassa vain yksi Kiina, mutta Taiwaninsalmen molemmilla puolilla on omat tulkintansa siitä, onko se Kiinan tasavalta vai Kiinan kansantasavalta.

Kun Taiwan laillisti samaa sukupuolta olevien avioliiton vuonna 2019, Gou ilmaisi tyytymättömyytensä siihen, että asiasta vuotta aikaisemmin järjestetty kansanäänestys oli jätetty huomioimatta. Kansanäänestyksessä enemmistö ei kannattanut samaa sukupuolta olevien avioliiton sallimista.

Goulla on merkittäviä bisnesyhteyksiä Manner-Kiinaan, minkä vuoksi hänen oletettaisiin presidenttinä tekevän Peking-myönteistä politiikkaa. Goun jätettyä kannattajakorttinsa Kiina kuitenkin ilmoitti aloittavansa selvityksen Foxconnia vastaan, minkä voidaan tulkita olevan viesti kommunistipuolueelta Goulle, että tämän pitäisi jättäytyä pois vaaleista.

Lähteet
-------

1. 1 2  AmCham Special Luncheon: Meet the Prospective Presidential Candidate Terry Gou *AmCham Taiwan*. Viitattu 5.11.2023. (englanniksi)
2. 1 2  Who is Terry Gou? Know about personal life, net worth & political career of the Foxconn founder *WION*. Viitattu 5.11.2023. (englanniksi)
3. 1 2  Terry Gou *Forbes*. Viitattu 5.11.2023. (englanniksi)
4. ↑  Taiwan Quick Take *Taipei Times*.  14.3.2005. Viitattu 5.11.2023. (englanniksi)
5. ↑  Tycoon Gou gets a better half, marries girlfriend *The China Post*.  27.7.2008.  Arkistoitu 2017. Viitattu 5.11.2023. (englanniksi)
6. ↑  Taiwan tycoon Terry Gou thrilled by birth of fifth child *Focus Taiwan*.  11.11.2014. Viitattu 5.11.2023. (englanniksi)
7. ↑  Tan, Huileng: Meet Terry Gou, the 72-year-old billionaire founder of a key Apple supplier who now wants to be the president of Taiwan *Business Insider*.  29.8.2023. Viitattu 5.11.2023. (englanniksi)
8. 1 2  Balfour, Frederik & Culpan, Tim: The Man Who Makes Your iPhone *Bloomberg*.  10.9.2010.  Arkistoitu 2017. Viitattu 5.11.2023. (englanniksi)
9. ↑  Porter, Jon: Foxconn founder urges Apple to move production from China to Taiwan *The Verge*.  21.6.2019. Viitattu 5.11.2023. (englanniksi)
10. ↑  Terry Gou to acquire stake in biotech firm *Focus Taiwan*.  10.4.2021. Viitattu 5.11.2023. (englanniksi)
11. ↑  Foxconn founder invests in biotech firm *DIGITIMES*.  9.4.2021. Viitattu 5.11.2023. (englanniksi)
12. ↑  'Sea goddess' tells Foxconn boss to run for president *Deutche Welle*.  17.4.2019. Viitattu 5.11.2023. (englanniksi)
13. ↑  Terry Gou: The Taiwan iPhone billionaire who wants to be president *BBC News*.  28.8.2023. Viitattu 5.11.2023. (englanniksi)
14. ↑  Taiwan election: Foxconn founder Terry Gou picks Netflix actress as running mate *BBC News*.  14.9.2023. Viitattu 5.11.2023. (englanniksi)
15. 1 2  Terry Gou Delivers Signatures for Presidential Bid *TaiwanPlus*.  1.11.2023. Viitattu 5.11.2023. (englanniksi)
16. ↑  Independent presidential hopeful submits 1 million petition signatures *Focus Taiwan*.  2.11.2023. Viitattu 5.11.2023. (englanniksi)
17. ↑  Terry Gou: Foxconn founder in fresh run for Taiwan presidency *BBC News*.  5.4.2023. Viitattu 5.11.2023. (englanniksi)
18. ↑  Gou supports ‘consensus’ *Taipei Times*.  10.5.2019. Viitattu 5.11.2023. (englanniksi)
19. ↑  Foxconn tycoon laments passage of Taiwan's new same-sex marriage law *Taiwan News*.  17.5.2019. Viitattu 5.11.2023. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Yhdysvallat
* Taiwan

 |

 |